Here is a page extracted from Wikipedia that may contain CSS, HTML, and a lot of unformatted text.

Title: Betula
Content: Os abetullos (d'o latín <ABETŪLLA) u abetoches/as (posiblement, con a mesma etimolochía) son un chenero d'árbols de fuella caduca en a familia Betulaceae, conoixitos cientificament como Betula. O nombre latín «betūlla» u «abetūlla» pareix que demana d'una radiz celtica «betu», que ya gosaba significar abetullo en tiempos prerromans.

Os abetullos fan fuellas simples, con una forma caracteristicament romboidal, d'entre 3 e 6 cm de lonchitut per alto u baixo 2/3 d'amplo, con variacions per a especie. A crosta ye caracteristicament clara, grisa blanquinyosa. As flors, como en totas as Betulaceae, hi brostan fendo amentos masculins o femenins diferents, anque se troban toz en o mesmo árbol. Estes árbols gosan creixer dica fer d'entre 10 e 30 metros d'altaria.

As especies de Betula se troban per tot l'hemisferio norte, en Europa son omnipresents en os climas menimament humidos (fendo albarosas só que en as zonas de montanya en l'aria mediterrania) anque en Rusia y Escandinavia gosan formar grans extensions selvosas. En Nordamerica y Asia tamién son muit frecuents, pero en o norte d'Africa, per estar tan xuco lo clima suyo, tansament se i troban cualcuns. En os Pireneus espanyols, as albarosas mes grans se troban en Ribagorza y lo Pallars.

O nombre vernaclo «abetoch» pareix que ye exclusivo d'a Chacetania, documentable seguntes R. Vidaller en as localidaz d'Echo, Chasa y Aragüés de lo Puerto. En a vecina val d'Ansó se i conoix tamién a forma femenina «abetocha», que coexiste con betocha y bitocha. A forma «albar» que ye como se siente decir en a mes gran parte de puestos per l'Alto Aragón oriental no fa referencia exclusiva a las especies Betula, sino que s'aplica a toz os árbols (encluitos barrazeras, albernices, tremoletas, poplos, ecetra) que manifiestan cualques caracteristicas fisicas en común, como de tener a crosta blanca (en latín, «alba») u de creixer en puestos humidos.

Vinclos externos

Referencias 

Betula